Transportminister Benny Engelbrecht (S) var fredag på Egholm, hvor han mødte Henrik Sakstrup, der er modstander af linjeføringen over øen.

I dag var transportminister Benny Engelbrecht (S) på besøg på Egholm for at diskutere tredje Limfjordsforbindelse med en af dem, som er imod linjeføringen. Modstander Henrik Sakstrup og transportministeren gik en tur på Egholm, mens de diskuterede konsekvenserne af den nye forbindelse over øen. En ny meningsmåling som Jysk Analyse har lavet for TV2 Nord viser, at 36 procent ikke vil have en forbindelse over Egholm, mens 31 procent gerne vil, og 33 procent ikke har taget stilling. -  Jeg er ikke i tvivl om, at der er enormt stor borgerlig modstand mod det her. Nu har man ligesom fået pistolen for panden – Egholm eller ingenting, og det er jo ikke en måde at behandle folk på, siger Henrik Sakstrup. Benny Engelbrecht påpeger, at det ikke er usædvanligt, at folk er skeptiske. - Det var for eksempel også tilfældet ved Storebælt. Og jeg tror sådan set, at når Egholmforbindelsen står færdig, så bliver nordjyderne også glade for den, siger Benny Engelbrecht. Støjgener bekymrer For Henrik Sakstrup er det især støjgenerne omkring den nye forbindelse, der bekymrer. Og transportministeren måtte medgive, at det er umuligt at bygge et stort motorvejsanlæg, uden at det påvirker det omgivende samfund. - Men vi skal selvfølgelig gøre det, så det bliver så nænsomt som muligt, siger Benny Engelbrecht, som nævnte støjskærme og asfalt med lav rullemodstand, som nogle af de elementer, som kunne reducere støjen. Selvom ministeren ikke deler bekymringerne, så stopper kampen mod en Egholmforbindelse ikke her. -  Så lang tid den ikke er bygget , så ved jeg snart ikke, der er jo tidligere fortrudt forlig, siger Henrik Sakstrup.